জ্বীন (চলচ্চিত্র)

জ্বীন ২০২৩ সালের বাংলাদেশী মনস্তাত্ত্বিক রোমাঞ্চকর ভীতপ্রদ চলচ্চিত্র। জাজ মাল্টিমিডিয়ার প্রযোজনায় চলচ্চিত্রটি পরিচালনা করছেন নাদের চৌধুরী। বাস্তব ঘটনা অবলম্বনে এই ছবির গল্পের প্রেক্ষাপট নির্মিত হয়েছে। একজন নারীর উপর জ্বীন ভর করায় তার পরিবার, ভালবাসার মানুষ ও প্রতিবেশীদের মনস্তত্ত্বিক ভোগান্তীর গল্প চিত্রিত হয়েছে। আব্দুল্লাহ জহির বাবুর চিত্রনাট্য ও সংলাপ অনুযায়ী মুখ্য চরিত্রসমূহে অভিনয় করেছেন পূজা চেরি,আব্দুন নূর সজল, জিয়াউল রোশান, জান্নাতুন নূর মুন ও সহিদ উন নবী। ২০১৯ সালের আগস্ট হতে অক্টোবর পর্যন্ত চলচ্চিত্রটির মুখ্য চিত্রগ্রহণ করা হয়। চলচ্চিত্রটি ২০২৩ সালের ২২ এপ্রিল মুক্তি পায়।
মোনালিসার (পূজা চেরি) সাথে রাফসানের (সজল নূর) প্রেম। এই জুটি তাদের প্রেমকে বিয়ের পরিনতি দেয়। বিয়ের পর রাফসানের সামনেই মোনালিসার উপর জ্বীন ভর করে। মোনালিসার আচরণে পরিবর্তন ঘটে। নিজে মানসিক ভাবে কষ্ট পান। তার স্বামী ও প্রতিবেশীদের জীবনে তাকে নিয়ে ভোগান্তি শুরু হয়। মোনালিসাকে জ্বিনের আছর থেকে মুক্ত করতে এগিয়ে আসে জিয়াউল রোশান, জান্নাতুন নূর মুন ও সহিদ উন নবী।
"জ্বীন"-এর মুখ্য চরিত্র সমূহ নিম্নরূপ-
এছাড়াও চলচ্চিত্রটির বিভিন্ন প্বার্শ চরিত্রে অভিনয় করেছেন সহিদ উন নবী, সুজাতা, রোকেয়া রফিক বেবি ও হিরা প্রমুখ।
সাইফুল শাহীন "জ্বীন"-এর চিত্রগ্রহণ করেছেন। চিত্র সম্পাদনা করেছেন মোহাম্মদ কালাম। নৃত্য নির্দেশনা দিয়েছেন জয়েশ প্রধান।
১৬ জানুয়ারি, ২০১৯ তারিখে পূজাকে কেন্দ্রীয় চরিত্রে রেখে জ্বীন চলচ্চিত্র নির্মাণের ঘোষণা দেয় জাজ মাল্টিমিডিয়া একইদিনে প্রযোজক ও শিল্পী সমন্বয়ক আব্দুল আজিজ এই ছায়াছবির পরিচালক হিসেবে নাদের চৌধুরী, চিত্রনাট্যকার হিসেবে আব্দুল্লাহ জহির বাবু ও গল্পকার হিসেবে নিজের নাম জানান। আব্দুল আজিজ এই চলচ্চিত্রের গল্প একটি বাস্তব ঘটনা হতে গ্রহণ করেছেন।
জাজ মাল্টিমিডিয়া এই চলচ্চিত্রের মুখ্য চরিত্রে অভিনয়ের জন্য প্রথমে পূজা চেরি, সিয়াম আহমেদ, ইয়াশ রোহান ও পিয়া বিপাশাকে নেয়ার পরিকল্পনা করে। চিত্রনাট্য পছন্দ না হওয়ার কারণ দেখিয়ে পিয়া বিপাশা চিত্রগ্রহণে যোগ দেননি। পরবর্তীতে সিয়ামের বদলে সজল, ইয়াসের বদলে রোশান ও পিয়া বিপাশার স্থলে জান্নাতুন নূর মুনকে নেয়া হয়।
২৬ আগস্ট, ২০১৯ হতে চলচ্চিত্রটির মুখ্য চিত্রগ্রহণ শুরু হয়। অধিকাংশ দৃশ্য আমিন বাজাররের মধুমিতা মডেল টাউন,টাঙ্গাইল, মানিকগঞ্জের জমিদার বাড়ী, বাংলাদেশ চলচ্চিত্র উন্নয়ন কর্পোরেশনের অভ্যন্তরে ধারণ করা হয়। ছবির সমাপনী ১৯ মিনিটের দৃশ্য ধারণ করতে ৪০ ঘণ্টা সময় লাগে। নাদের চৌধুরী সমাপনী দৃশ্যের বেশীর ভাগ অংশ এক 'টেক'-এ ধারণ করেন। ২০ অক্টোবর, ২০১৯ পর্যন্ত মুখ্য চিত্রগ্রহণ করা হয়। গানগুলির মধ্যে 'ঢঙ্গি ছেলে' শিরোনামের গানটির চিত্রায়ন ব্যাংককে করা হয়।
৫-২৭ ডিসেম্বর ২০১৯-এর মধ্যে ডাবিং এর কাজ সম্পন্ন হয়; ডাবিং পরবর্তী সময়ে চলচ্চিত্রটির সমাপনী দৃশ্য 'সিজিআই' ও 'ভিএফএক্স'-এর কাজ করা হয়। শেষ ১৯ মিনিট দৃশ্যের সিজিআই ও ভিএফএক্স-এর কাজ ভারতের কলকাতা, মুম্বইয়ের রেডচিলিজ এন্টারটেইনমেন্ট ও যুক্তরাষ্ট্রে করা হয়।
"জ্বীন"-এ তিনটি গান রয়েছে। গানগুলির সঙ্গীতায়োজন করেছেন জাভেদ আহমেদ কিসলু। এর মধ্যে চলচ্চিত্রটির শিরোনাম সঙ্গীতের গীত লিখেছেন গাজী মাজহারুল আনোয়ার ও কণ্ঠ দিয়েছেন কিশোর দাস ও দিথি আনোয়ার
"জ্বীন-এর" সকল গান ছায়াচিত্রটির প্রযোজনা প্রতিষ্ঠান জাজ মাল্টিমিডিয়া'র আনুষ্ঠানিক ইউটিউব চ্যানেলে প্রকাশ করা হয়-
১৬ জানুয়ারি ২০১৯ তারিখে চলচ্চিত্রটির নির্মাণ ঘোষণার দিন হতেই আনুষ্ঠানিক প্রচারণা শুরু করে। প্রচারণার অংশ হিসেবে ছবির মুখ্য শিল্পীদের নিয়ে পাঁচটি পোস্টার প্রকাশ হয়। জাজ মাল্টিমিডিয়া সামাজিক মাধ্যমে পোস্টার নিয়ে ভক্তদের মাঝে কুইজের আয়োজন করে। ৩১ অক্টোবর, ২০১৯ তারিখে চলচ্চিত্রটির ৬ সেকেন্ডের 'মোশন পোস্টার' প্রকাশ হয়। 'মোশন পোস্টার'টি দর্শক মহলে প্রশংসা পায়। পোস্টার প্রকাশের পাশাপাশি চলচ্চিত্রটির শিরোনাম সঙ্গীত প্রকাশ করা হয়। ১০ ফেব্রুয়ারি, ২০২০ -এ চলচ্চিত্রটির আনুষ্ঠানিক ট্রেইলার ও মুক্তির তারিখ প্রকাশ করা হয়।
এছাড়া দর্শককে আকর্ষণ করতে জ্বীন এর প্রযোজনা প্রতিষ্ঠান জাজ মাল্টিমিডিয়া থেকে একটি চ্যালেঞ্জের ঘোষণা দেয়া হয় যে, ‘"জ্বীন সিনেমা একা দেখতে পারলেই এক লাখ টাকা পুরস্কার"'।
জাজ মাল্টিমিডিয়া চলচ্চিত্রটি ২০১৯ হতে বেশ কয়েকবার মুক্তি দেওয়ায় পরিকল্পনা করে। প্রথমত ২০১৯ সালের বিজয় দিবসে, পরবর্তীতে ২০২০ সালের ভালবাসা দিবসে এবং সর্বশেষ ১৩ মার্চ, ২০২০ নির্ধারণ করা হয়। 'ভিএফএক্স' সম্পাদনা শেষ না হওয়ায় চলচ্চিত্রটির মুক্তি আরেক দফা পিছিয়ে যায়। চলচ্চিত্রটি শেষ পর্যন্ত ২০২৩ সালের ২২ এপ্রিল ঈদ-উল-ফিতরের দিনে ১৫ টি সিনেমা হলে মুক্তি পায়।